اتهم نقيب المحامين فهيئة كازا، حسن بيراوين، السلطات الجماعية فعمالة مقاطعة الدار البيضاء آنفا، وسلطات الإدارة الترابية بمقاطعة سيدي بليوط، بعدم الالتزام بالضوابط القانونية والاجرائية الجاري به العمل، فاش تم اتخاذ قرار إفراغ مكتب محامي بلا ماتعلمو لا هو لا المحامي المعني بالأمر. وقال النقيب، فبلاغ ليه توصلات “كود” بنسخة منو، أن نهار الثلاثاء 16 يونيو، تفاجأ المحامي المعني بالأمر بمنعو من ولوج مكتبو من قبل البناية، وتضحلو من بعد أنه تم تكسير بابو، وتبعثرات محتوياتو، وخصوصا ملفاتو ووثائق خدمتو، وبعد إجراء اتصالات، عرف بللي الأمر متعلق بقرار ديال الإقراغ صدرو رئيس مقاطعة سيدي بليوط وأمر بتنفيذو عامل عمالة آنفا. وكشف النقيب أن القانون واضح فهذ الباب، بحيث الفقرة الأخيرة من المادة 59 ديال الظهير الشريف رقم 1.08101 الصادر في 20 أكتوبر 2008، بتنفيذ القانون رقم 28.08 المتعلق بتعديل القانون المنظم لمهنة المحاماة، كتنص على أنه “لا يمكن تنفيذ حكم إفراغ مكتب محام إلا بعد إشعار النقيب، واتخاذ الإجراءات اللازمة لضمان مصالح موكليه”. و”كود” اطلعات على نسخة من مراسلة عامل عمالة الدار البيضاء آنفا للمحكمة الابتدائية، كتطلب فيه بتكليف مفوض قضائي لحضور تنفيذ هذ القرار، اللي ماطالش مكتب المحامي بوحدو، لكن العمارة السكنية كاملة اللي كيتواجد فيها المكتب فشارع رحال المسميني فكازا، واللي شاف رئيس المقاطعة، حسب مكتب للدراسات، بللي “قديمة وكتشكل خطر على السكان والمارة”. والعامل، فمراسلتو هذي بتاريخ 12 يونيو الجاري حول قرار الإفراغ اللي تم اتخاذو ف11 مارس اللي فات، قال أنه اعلم جميع سكان العمارة حول قرار الإخلاء، باستثناء الشقق رقم 2 و3 و4 اللي مستطعش تبليغهم حيت ماكاينينش. وحسب تعليق أحد الأشخاص اللي كيسكنو قريب لمكتب المحامي، قال أن المكتب مسدود هذي كثر من عامين “ولو كان المحامي متواجد فالمكتب وكاينة فيه كاتبة مايوقعش هذشي، حيت غاتبلغ المحامي المعني بالأمر”. وزاد: “هذا ماشي إفراغ، هذا مجرد إصلاح مع إرجاع المعني لمكتبه، تفاديا لوقوع الأسوء وسقوط العمارة، وخاص تكون خبرة يتلجأ ليها للتأكد من وجود المحامي من عدمو فمكتبو، وواش هذ المكتب جدي أو شكلي”. 
نقيب المحامين فكازا كاعي حيت تنفذ قرار بإفراغ مكتب محامي بلا خبارو واعتبر هذا خرق للقانون.. والعمالة: قمنا بإفراغ العمارة كلها حيت قديمة وكتشكل خطر على السكان والمارة